Document ID: 32014D0826

DEĊIŻJONI TAL-KUNSILL
tal-10 ta' Novembru 2014
dwar il-pożizzjoni li għandha tiġi adottata f'isem l-Unjoni Ewropea fi ħdan l-Organizzazzjoni Marittima Internazzjonali matul l-94 sessjoni tal-Kumitat tas-Sikurezza Marittima dwar l-adozzjoni ta' emendi tal-Kodiċi tal-Programm ta' Stħarriġ Imtejjeb tal-2011
(2014/826/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 100(2) u 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-azzjoni mill-Unjoni Ewropea fis-settur tat-trasport marittimu għandu jkollha l-għan li ttejjeb is-sikurezza marittima.
(2)
Waqt it-93 sessjoni tal-laqgħa tal-Kumitat tas-Sikurezza Marittima (MSC) tal-IMO ġew approvati emendi għall-Kodiċi tal-Programm ta' Stħarriġ Imtejjeb (ESP) tal-2011 Dawk l-emendi huma mistennija li jiġu adottati fl-94 sessjoni tal-MSC, li ser issir f'Novembru 2014.
(3)
L-emendi għall-Kodiċi tal-ESP tal-2011 jagħmluh konformi mal-prattiki tas-soċjetajiet tal-klassifikazzjoni u jippermettu wkoll li jitħallew isiru, taħt ċerti kundizzjonijiet, testijiet idrostatiċi tat-tankijiet tal-merkanzija mill-ekwipaġġ tal-bastiment, taħt it-tmexxija tal-kaptan, minflok ma jitwettqu t-tali testijiet fil-preżenza ta' sorveljant.
(4)
L-Artikoli 5 u 6 tar-Regolament (UE) Nru 530/2012 tal-Parlament Ewropew u tal-Kunsill (1) jipprovdu għal applikazzjoni mandatorja tal-Iskema ta' Valutazzjoni tal-Kondizzjoni tal-IMO (CAS). Il-CAS hija kkumplimentata mill-Kodiċi tal-ESP tal-2011, adottat mill-Assemblea tal-IMO permezz tar-Riżoluzzjoni A.1049(27). L-Anness B, il-parti B tal- Kodiċi tal-ESP tal-2011 jikkonċerna l-ispezzjonijiet matul is-servejs tat-tankers taż-żejt għajr dawk b'buq doppju u jispeċifika kif għandha ssir il-valutazzjoni intensifikata. B'konsegwenza ta' dan, kwalunkwe bidla fil-Kodiċi ESP tal-2011, safejn huma kkonċernati t-tankers taż-żejt b'buq wieħed li jkollhom iktar minn 15-il sena, se tkun applikabbli awtomatikament permezz tar-Regolament (UE) Nru 530/2012.
(5)
L-Unjoni la hija Membru tal-IMO u lanqas ma hija parti kontraenti għall-konvenzjonijiet u l-kodiċijiet ikkonċernati. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni u biex jesprimu l-kunsens tagħhom li jintrabtu b'dawn l-emendi għall-Kodiċi tal-ESP tal-2011,
ADOTTA DIN ID-DEĊIŻJONI:
Artikolu 1
1. Il-pożizzjoni tal-Unjoni fl-94 sessjoni tal-Kumitat għas-Sikurezza Marittima tal-IMO għandha tkun li taqbel mal-adozzjoni tal-emendi għall-Kodiċi tal-Programm tal-ESP tal-2011, kif stipulati fl-Anness 22, Anness B, parti B, tad-dokument tal-IMO MSC 93/22/Add.3, għall-finijiet msemmija fl-Artikoli 5 u 6 tar-Regolament (UE) Nru 530/2012.
2. Il-pożizzjoni tal-Unjoni kif tinsab fil-paragrafu 1 għandha tiġi espressa mill-Istati Membri, li huma membri tal-IMO, billi jaġixxu b'mod konġunt fl-interess tal-Unjoni.
3. Jista' jsir qbil dwar bidliet formali u żgħar għal din il-pożizzjoni mingħajr ma jkun hemm bżonn li tiġi emendata dik il-pożizzjoni.
Artikolu 2
L-Istati Membri huma b'dan awtorizzati li jagħtu l-kunsens tagħhom li jintrabtu, fl-interess tal-Unjoni, bl-emendi msemmija fl-Artikolu 1(1).
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-10 ta' Novembru 2014.

Labels: 13
8
1